การค้าชายแดนและผ่านแดนของเดือนมกราคม-กุมภาพันธ์ 2564 มีมูลค่า 242,641 ล้านบาท เพิ่มขึ้นร้อยละ 18.60
นายกีรติ รัชโน อธิบดีกรมการค้าต่างประเทศ เปิดเผยว่า การค้าชายแดนและผ่านแดนของไทย เดือนมกราคม-กุมภาพันธ์ 2564 มีมูลค่ารวมทั้งสิ้น 242,641 ล้านบาท เพิ่มขึ้นร้อยละ 18.60 เมื่อเทียบช่วงเดียวกันของปี 2563 แบ่งเป็นการส่งออก 141,092 ล้านบาท เพิ่มขึ้นร้อยละ 19.64 และการนำเข้า 101,549 ล้านบาท เพิ่มขึ้นร้อยละ 17.18 โดยไทยยังคงได้ดุลการค้ากับประเทศเพื่อนบ้านอย่างต่อเนื่อง 39,543 ล้านบาท สำหรับสถิติ การค้าชายแดนของไทยกับประเทศเพื่อนบ้าน มีมูลค่า 140,724 ล้านบาท เพิ่มขึ้นจากช่วงเดียวกันของปีก่อนร้อยละ 4.06 กลับมาขยายตัวเป็นบวกต่อเนื่องติดกันเป็นเดือนที่ 3 โดยมาเลเซียยังคงเป็นคู่ค้าอันดับหนึ่ง มีมูลค่าการค้ารวม 91,959 ล้านบาท ส่วนการค้าผ่านแดนประเทศเพื่อนบ้านไปตลาดจีน สิงคโปร์ เวียดนามและประเทศ อื่นๆ มีมูลค่ารวม 101,917 ล้านบาทเพิ่มขึ้นร้อยละ 46.93 โดยจีนยังคงเป็นคู่ค้าสำคัญอันดับหนึ่ง มีมูลค่าการค้ารวม 42,270 ล้านบาท เพิ่มขึ้นร้อยละ 66.44 รองลงมาคือ สิงคโปร์และเวียดนาม สำหรับสถานการณ์การเปิดทำการจุดผ่านแดนเพื่อการขนส่งสินค้า ไทยเปิดทำการจุดผ่านแดนเพื่อการขนส่งสินค้าทั้งสิ้น 46 แห่ง เพิ่มขึ้นจากสิ้นเดือนกุมภาพันธ์ 2564  จำนวน 6 แห่ง ซึ่งจะช่วยเพิ่มช่องทางในการขนส่งสินค้าไปยังประเทศเพื่อนบ้านแก่ผู้ประกอบการ ขณะที่สถานการณ์ทางการเมืองในเมียน ระบุ ยังไม่ได้ส่งผลกระทบต่อการค้าชายแดนอย่างมีนัยสำคัญและผู้ประกอบการไทยยังคงสามารถทำการขนส่งสินค้าผ่านด่านชายแดนไทย-เมียนมา ได้ตามปกติ อย่างไรก็ดี ในวันที่ 9 เมษายนนี้ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ จะลงพื้นที่จังหวัดตราด เพื่อตรวจเยี่ยมและติดตามความคืบหน้าในการยกระดับช่องทางธรรมชาติบ้านท่าเส้นเป็นจุดผ่านแดนถาวร พร้อมทั้งจัดประชุมร่วมภาครัฐและภาคเอกชนภาคตะวันออกเพื่อพัฒนาและแก้ไขปัญหาเศรษฐกิจ